PRILOGA

ENOTNI DOKUMENT

„VALLEGARCÍA“

PDO-ES-02085

Datum vloge: 13. aprila 2015

1. Ime za registracijo

Vallegarcía

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Belo vino

Belo vino je intenzivne rumene barve z aromami koščičastega sadja, tropskega sadja in belega cvetja srednje do visoke intenzivnosti. V ozadju se pojavijo arome dišavnic (sivka, rožmarin) s pookusom po praženem. Ima gladek uvod, je oljnat, brez izstopajočih zaznav ter svež in poln. Ima prijetno drugo fazo okusa z aromami koščičastega sadja ter pookusom po praženem in grenkem.

Delež skupnega alkohola je znotraj zakonskih omejitev iz ustrezne zakonodaje EU.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 12,5 Najnižja vsebnost skupnih kislin 4,1 grama na liter, izraženo kot vinska kislina Najvišja vsebnost hlapnih kislin (v miliekvivalentih na liter) 12,5 Najvišja vsebnost skupnega žveplovega dioksida (v miligramih na liter) 160

Rdeče vino

Rdeče vino je prijetne intenzivne rdeče barve, ki na robovih prehaja v granatno oz. rubinasto-granatno. Ima srednjo do visoko intenzivnost, arome rdečega jagodičevja in sredozemskega grmičevja ter mineralne arome ali z balzamičnim pridihom sivke in aromami žganega lesa. Je polno, z lahkim uvodom, uravnoteženo, rahlo tanično.

Delež skupnega alkohola je znotraj zakonskih omejitev iz ustrezne zakonodaje EU.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 12 Najnižja vsebnost skupnih kislin 4,2 grama na liter, izraženo kot vinska kislina Najvišja vsebnost hlapnih kislin (v miliekvivalentih na liter) 20 Najvišja vsebnost skupnega žveplovega dioksida (v miligramih na liter) 150

5. Enološki postopki

(a) Osnovni enološki postopki

Pridelovalni postopki

Grozdje se v celoti trga ročno in položi v zabojčke. Grozdje se prvič prebere po rezanju grozdov v vinogradu, drugič pa na prebiralni mizi v prostoru za sprejem grozdja v vinski kleti.

Omejitve pri vinarskih postopkih

Grozdje se sprejme na ravni, višji od zgornjega dovoda cisterne, tako da je v ceveh nični tlak in je tako grozdje izpostavljeno manj agresivni obdelavi.

Med polnjenjem gre drozga skozi cevni izmenjevalnik toplote, v katerem se temperatura zniža. Tako cisterne ostanejo hladne za daljše obdobje, ki se po potrebi lahko spreminja po presoji skupine enologov. Ta maceracija pred vrenjem omogoči, da se v vodno raztopino izlužijo vse arome iz grozdja in se barva bolj ustali.

Po postopku hladne maceracije se belo grozdje stiska, nastali mošt pa se pusti, da se usede, dokler se ne doseže primerna motnost 400–800 NTU. Ko se vrenje začne, se spremenljiv del mošta prenese v nove sode iz francoskega hrasta, v teh vre in se nato stara na drožeh od štiri do šest mesecev. Pri alkoholnem vrenju belih in rdečih vin se uporabljata tako naravni kvas kot izbrane kvasovke. Bela vina vrejo pri nizkih temperaturah med najmanj 15 °C in največ 26 °C. Upošteva se tudi del mošta, ki vre v sodih. Rdeča vina vrejo pri temperaturi najmanj 15 °C in največ 30 °C. Čas točenja v sode in maceracije je odvisen od tehnične ocene skupine enologov, načeloma pa poteka od 7 do 28 dni.

Pri rdečih vinih se ločevanje tropa v sodu opravi ročno. Trop se dovaja v pnevmatično stiskalnico s težnostjo, brez uporabe črpalk, nato pa se prenese v uporabljene sode, v katerih ostane do pokušnje. Ko se pridobijo vse vrste vina, tako samotok kot prešanec, in je jabolčno-mlečnokislinsko vrenje končano, komisija enologov pokusi vsa vina in pripravijo se različne zvrsti. Te se potem starajo v sodih iz francoskega hrasta.

Preden se dajo na trg se vina različno dolgo starajo v steklenicah.

(b) Največji donosi

Sorta viognier

11 500 kilogramov grozdja na hektar

75 hektolitrov na hektar

Sorta syrah

9 250 kilogramov grozdja na hektar

60 hektolitrov na hektar

Sorta merlot

8 500 kilogramov grozdja na hektar

55 hektolitrov na hektar

Sorta cabernet sauvignon

8 500 kilogramov grozdja na hektar

55 hektolitrov na hektar

Sorta cabernet franc

11 500 kilogramov grozdja na hektar

75 hektolitrov na hektar

Sorta petit verdot

14 600 kilogramov grozdja na hektar

95 hektolitrov na hektar

6. Razmejeno območje

Geografsko območje je katastrska parcela 448 v coni 9 občine Retuerta del Bullaque, ki leži v pokrajini Ciudad Real. Zajema 1 521 hektarov.

7. Glavne sorte vinske trte

Cabernet sauvignon

Syrah

Viognier

8. Opis povezave

Okolje (naravni in človeški dejavniki)

(a) Vallegarcia je ime doline s posebno geološko podlago, poznano kot raña del Fresno, za katero je značilna posebna sestava tal. Grozdje, ki raste na tem območju, ima torej številne edinstvene značilnosti (precejšna intenzivnost, aromatična kakovost in obstojen okus v ustih). Poleg tega sta visoka kislost in nizek pH tal Vallegarcie nevsakdanja, če se ju primerja s podobnimi podnebnimi območji. Vinogradi v Vallegarcii so zasajeni na tleh, ki so podološko edinstvena med vinogradi regije Kastilja - Manča. V raziskovalnem projektu univerze v Kastilji - Manči (UCLM) z naslovom „Vinorodna tla v regiji Kastilja - Manča: vpliv na sestavo grozdja“ so bili profili, ki so bili predmet raziskave v Vallegarcíi, po taksonomiji tal (Soil Survey Staff, 2006) razvrščeni kot typic palexerult, za tla s podlago raña pa je tipična vrsta ultisol (Vidal in sod., 2004). Od vinorodnih tal, analiziranih v raziskovalnem projektu, spadajo v to vrsto samo trije profili z območja Vallegarcíe. Po sistemu razvrščanja FAO (2007) so bili trije profili, ki so bili analizirani v poročilu UCLM, in sicer P1, P2 in P3, razvrščeni kot kutanski alisol (železo, krom), kutanski alisol (železo, skelet) in kutanski alisol (železo, skelet) v tem zaporedju. Poleg tega je visoka kislost tal razvidna v vrednostih pH vin in njihovem uravnoteženem okusu. Nizka vsebnost kalcija in visoka vsebnost silicijevega dioksida, železa in aluminija sta povsem neznačilni za vinorodna tla v Kastilji - Manči. Zanimiva je primerjava teh ravni z ravnmi apnenčastih tal na tem območju, na katerem se običajno izvaja vinogradništvo. Po podatkih Amorósa in sod. (2012b) se vsebnost kalcija tal Vallegarcie močno razlikuje od ravni, ki jih lahko najdemo v vrhnji plasti apnenčastih tal (10,4 g∙kg-1 proti 230 g∙kg-1). Nasprotno pa sta ravni silicija (345,9 g∙kg-1) in železa (26,5 g∙kg-1) občutno višji v tleh razmejenega območja v primerjavi z vinorodnimi apnenčastimi tlemi v Kastilji - Manči (127,5 in 16,65 g∙kg-1). Raven aluminija v vrhnji plasti apnenčastih tal je okoli 33,4 g∙kg-1, medtem ko je ta raven v tleh Vallegarcíe 57,8 g∙kg-1. Za vina Vallegarcíe je značilna nizka vsebnost kalcija v tleh, kar jim daje drugačen značaj od ostalih vin regije Kastilja - Manča. Pomembno je omeniti tudi visoko povprečno vsebnost redkih zemeljskih elementov (cerij, lantan in neodim) v tleh Vallegarcíe (83,5, 44,5 oziroma 36,5 mg∙kg-1) v primerjavi s povprečnimi vsebnostmi v regiji (57,7, 23,5 oziroma 21,6 mg∙kg-1) in na svetu (55, 35,5 oziroma 30,5 mg∙kg-1). Na splošno so ravni teh elementov višje v kislih tleh kot v apnenčastih tleh (Amorós in sod., 2012a).

(b) Vpliv reke Bullaque in njenih potokov, ki obkrožajo razmejeno območje, ter tudi svežina dolin in zaščita gora pred severnimi vetrovi ustvarjajo za vinograde mikroklimo, ki blaži skrajne razmere pozimi in poleti. To je ugodno za pravilno in popolno zorenje grozdja.

(c) Velika temperaturna razlika med dnevom in nočjo zaradi nadmorske višine Vallegarcíe skupaj s precejšnjimi padavinami na območju v primerjavi z drugimi deli regije daje grozdju izvrstno taninsko strukturo, ki izboljšuje primernost vina za staranje v sodu in steklenici.

Opis vina

Za vina Vallegarcíe je značilen polni okus in nima izstopajočih zaznav. Poleg tega imajo izvrstno taninsko strukturo, kar jim daje izjemno možnost razvoja in obstojnost. Dosežejo lahko vrednost polifenolov, višjo od 50 meq/l, in barvno intenzivnost, višjo od 12 AU.

Intenzivno sredozemsko grmičevje (brškin, resje), balzamične arome (timijan, rožmarin, sivka) in visoka vsebnost mineralov (črni skrilavec, kvarcit) določajo intenzivnost in aromatično kakovost vin. V grlu puščajo grenak pookus, ki podaljša okus vina.

Povezava

Prav tako sta neobičajna visoka kislost in nizek pH tal na razmejenem območju. Ta kombinacija daje vinom grenak pookus v grlu, ki podaljša okus vina.

Svežina dolin in zaščita gora pred severnimi vetrovi imata zmeren vpliv ter dajeta vinom poln okus in nerazslojene zaznave. Velika temperaturna razlika med dnevom in nočjo zaradi nadmorske višine Vallegarcíe skupaj s precejšnjimi padavinami daje grozdju izvrstno taninsko strukturo, ki vinom omogoča, da dosežejo vrednost polifenolov, višjo od 50 meq/l, in barvno intenzivnost, višjo od 12 AU.

Čeprav je razmejeno območje obdano z območjem ZGO Castilla, se njegove značilnosti znatno razlikujejo od okoliškega razmejenega območja.

Naravni dejavniki

Za geološko podlago raña je značilna visoka kislost in nizek pH ter tudi svežina dolin, velika količina padavin in zaščita gora pred severnimi vetrovi, kar ustvarja mikroklimo, ki se zelo razlikuje od okoliškega območja.

Tako velika odstopanja v pH vrednosti med vrhnjo in podtalno plastjo, vključno z največjim odstopanjem 4,1 točke pri profilu 2 (pH = 8,9 v Ap in pH = 4,8 v Btg1), ter tudi nizka vsebnost kalcija, visoka vsebnost silicijevega dioksida, železa in aluminija ter prisotnost velike količine redkih zemeljskih elementov ločujejo Vallegarcío od preostale regije Kastilja - Manča.

Človeški dejavniki

Najbolj očitne razlike med načini proizvodnje vin „Vallegarcía“ in tistih z okoliških območij, ki spadajo v ZGO Castilla, so naslednje:

ZGO Castilla Vallegarcía Razlike bela vina ≥ 9 vol. % ≥ 12 vol. % večji delež alkohola rdeča vina ≥ 10 vol. % ≥ 12 vol. % večji delež alkohola rdeča vina ≤ 18 meq/l ≤ 20 meq/l višja vsebnost hlapnih kislin bela vina ≤ 16 000 kg/ha ≤ 11 500 kg/ha manjši donos na hektar rdeča vina ≤ 16 000 kg/ha ≤ 14 600 kg/ha manjši donos na hektar > 50 meq/l višja vsebnost polifenolov > 12 AU več barve

Območje je bilo razmejeno na podlagi svojega okolja (geološke podlage raña z visoko kislostjo in nizkim pH ter zaščita gora). Na območju je samo ena vinska klet, ki proizvaja vino in je v lasti vložnika.

Pomembno je omeniti, da razmejeno območje pokriva 1 521 hektarov, da na njem ni nasajenih drugih vinskih trt in da so tam samo vinske kleti, ki pripadajo vložniku.

Poleg tega lahko registrirano ime uporabljajo tudi drugi proizvajalci, če se v prihodnosti odločijo za vzpostavitev proizvodnje na razmejenem geografskem območju, pod pogojem, da izpolnjujejo pogoje iz specifikacije. Ta možnost je povsem verjetna, saj razmejeno območje pokriva približno 1 521 hektarov in je torej dovolj prostora za več vinskih kleti.

9. Bistveni dodatni pogoji

Pravni okvir:

nacionalna zakonodaja

Vrsta dodatnega pogoja:

pakiranje na razmejenem geografskem območju.

Opis pogoja:

Vina se morajo ustekleničiti na proizvodnem območju, saj se postopek v vseh primerih dokonča z drugo fazo staranja v steklenicah. V tem času poteka postopek redukcije, ki izboljša kakovost vin z zaokrožanjem njihovega okusa. Za uživanje so primerna takrat, ko pridobijo organoleptične značilnosti, navedene v specifikacijah za vsako vrsto vina.

Povezava na specifikacijo proizvoda

http://pagina.jccm.es/agricul/paginas/comercial-industrial/consejos_new/pliegos/Pliego_Condiciones_Vallegarcia_20180719.pdf